ไฟเขียวแก้กม.กองทุนเลี้ยงชีพ
สนช.รับหลักการแก้กฎหมายกองทุนสำรองเลี้ยงชีพ ให้ลูกจ้างจ่ายเงินสมทบเข้ากองทุนได้เพิ่ม
20 มี.ค. 2558

สนช.รับหลักการแก้กฎหมายกองทุนสำรองเลี้ยงชีพ ให้ลูกจ้างจ่ายเงินสมทบเข้ากองทุนได้เพิ่ม
การประชุมสภานิติบัญญัติแห่งชาติ (สนช.) ได้พิจารณาร่าง พ.ร.บ.กองทุนสำรองเลี้ยงชีพ พ.ศ...สาระสำคัญคือให้ลูกจ้างจ่ายเงินสมทบเข้ากองทุนโดยให้นายจ้างหักจากค่าจ้าง และให้นายจ้างจ่ายเงินสมทบเข้ากองทุนตามอัตราที่กำหนดในข้อบังคับของกองทุน ซึ่งต้องไม่ต่ำกว่า 2-15% ของค่าจ้าง
นอกจากนี้ ยังให้ลูกจ้างสามารถจ่ายเงินสะสมเข้ากองทุนในอัตราที่สูงกว่าการจ่ายเงินสมทบของนายจ้าง โดยที่นายจ้างไม่ต้องจ่ายเงินสมทบเพิ่มขึ้น ขณะเดียวกันให้ รมว.คลังมีอำนาจประกาศให้ลูกจ้างหรือนายจ้างหยุดหรือเลื่อนการส่งเงินเข้ากองทุนได้ ซึ่งจะทำให้เกิดความเหมาะสมกับสภาพการณ์ทางเศรษฐกิจที่เป็นอยู่
ขณะเดียวกัน ได้แก้ไขเพิ่มเติมหลักเกณฑ์และวิธีการนำเงินสะสมและเงินสมทบไปลงทุนหรือหาผลประโยชน์ สำหรับลูกจ้างที่ไม่ได้แสดงเจตนาเลือกนโยบายการลงทุนไว้ มีการแก้ไขเพิ่มเติมวิธีการบันทึกรายได้ของกองทุนสำรองเลี้ยงชีพในกองทุนหลายนายจ้าง แก้ไขเพิ่มเติมให้ลูกจ้างที่สิ้นสมาชิกภาพเพราะลูกจ้างออกจากงานเมื่อมีอายุไม่ต่ำกว่าห้าสิบปีบริบูรณ์ สามารถขอรับเงินจากกองทุนสำรองเลี้ยงชีพเป็นงวดได้ 
รวมทั้งมีการเพิ่มการกำหนดให้ลูกจ้างที่สิ้นสมาชิกภาพ สามารถโอนเงินจากกองทุนสำรองเลี้ยงชีพไปยังกองทุนรวมเพื่อการเลี้ยงชีพ หรือกองทุนอื่นที่มีวัตถุประสงค์เพื่อเป็นหลักประกันในกรณีการออกจากงานหรือการชราภาพได้
นายชาลี จันทนยิ่งยง รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า การเสนอแก้ไขกฎหมายในครั้งนี้ ทุกประเด็นเป็นข้อเรียกร้องมาจากฝั่งลูกจ้างทั้งนั้น ไม่ว่าจะเป็นการเรียกร้องมาโดยตรงหรือเรียกร้องผ่านสมาคมกองทุนสำรองเลี้ยงชีพ จึงเป็นไปเพื่อประโยชน์ของลูกจ้าง โดยร่างกฎหมายฉบับนี้ผ่านการรับฟังความคิดเห็นจำนวน 9 ครั้งตั้งแต่ปี 2553
ทั้งนี้ ได้มีการเสนอความคิดเห็น อาทิ นายกิตติ วะสีนนท์ สมาชิก สนช. กล่าวว่า กฎหมายฉบับนี้น่าจะเป็นการเปิดกว้างให้ลูกจ้างสามารถจ่ายเงินเข้ากองทุนได้มากกว่า 15% ของเงินเดือน แต่มีข้อสังเกตว่าจะเป็นการเปิดทางให้นายจ้างจ่ายเงินสมทบไม่เท่ากับลูกจ้างหรือไม่ เช่น ลูกจ้างจ่ายเงิน 15% แต่นายจ้างจะจ่ายแค่ 10% หรือไม่ เป็นต้น อย่างไรก็ดีถ้ากรณีที่ลูกจ้างไม่มีความประสงค์จะจ่ายเงินเกิน 15% นายจ้างก็ควรจ่ายเงินสะสมในอัตราที่เท่าเทียมกัน
จากนั้นที่ประชุมได้มีมติ 184 เสียง รับหลักการร่าง พ.ร.บ.กองทุนสำรองเลี้ยงชีพ พร้อมตั้งคณะกรรมาธิการวิสามัญเพื่อพิจารณาในรายละเอียด จำนวน 15 คน โดยจะต้องพิจารณาให้แล้วเสร็จภายใน 30 วัน นอกจากนี้ สนช.ยังได้พิจารณาร่าง พ.ร.บ.คุณสมบัติมาตรฐานสำหรับกรรมการและพนักงานรัฐวิสาหกิจ กำหนดให้ผู้บริหารรัฐต้องไม่เคยได้รับโทษจำคุก 
ทั้งนี้ ก่อนหน้านี้ คณะรัฐมนตรี (ครม.) มีมติเห็นชอบร่าง พ.ร.บ.กองทุนสำรองเลี้ยงชีพ (ฉบับที่...) พ.ศ. .... โดยเป็นการแก้เพิ่มเติมร่าง พ.ร.บ.กองทุนฯ 2530 เพื่อให้ลูกจ้างมีเงินออมไว้ใช้ในยามชราภาพ